**Likumprojekta**

**„Personvārda un tautības ieraksta maiņas likums” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I Tiesību akta projekta izstrādes nepieciešamība** | | |
| 1. | Pamatojums | Ministru kabineta 2014. gada 30. septembra sēdes protokollēmums (prot. Nr. 51, 44. § 3. punkts). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd vārda, uzvārda un tautības ieraksta maiņu reglamentē Vārda, uzvārda un tautības ieraksta maiņas likums.  Vārda, uzvārda un tautības ieraksta maiņas likuma 2. panta pirmā daļa paredz, ka vārdu vai uzvārdu var mainīt persona, kura ir Latvijas pilsonis, nepilsonis vai kurai Latvijas Republikā piešķirts bezvalstnieka statuss, ja tā sasniegusi 15 gadu vecumu un ja pastāv kāds no Vārda, uzvārda un tautības ieraksta maiņas likumā minētajiem iemesliem.  Vārda, uzvārda un tautības ieraksta maiņas likuma 3. panta pirmā daļa paredz, ka persona, kura ir Latvijas pilsonis, nepilsonis vai kurai Latvijas Republikā piešķirts bezvalstnieka statuss, ir tiesīga vienu reizi mainīt tautības ierakstu pret savu tiešo augšupējo radinieku tautību divu paaudžu robežās, ja tā sasniegusi 15 gadu vecumu un var pierādīt savu radniecību ar minētajām personām.  Atbilstoši Vārda, uzvārda un tautības ieraksta maiņas likuma 4. panta pirmajai daļai, persona, kura vēlas mainīt savu vārdu, uzvārdu vai tautības ierakstu, iesniedz pašvaldības dzimtsarakstu nodaļā (turpmāk-nodaļa) vai Latvijas Republikas diplomātiskajā un konsulārajā pārstāvniecībā ārvalstī (turpmāk–pārstāvniecība) attiecīgu rakstveida iesniegumu, kurā norāda vārda, uzvārda vai tautības ieraksta maiņas iemeslu. Saskaņā ar Vārda, uzvārda un tautības ieraksta maiņas likuma 7. panta pirmo daļu nodaļa vārda, uzvārda vai tautības ieraksta maiņai nepieciešamos dokumentus nosūta Tieslietu ministrijas Dzimtsarakstu departamentam (turpmāk – departaments), departamenta direktors izskata iesniegumu un pieņem lēmumu par atļauju mainīt vārdu, uzvārdu vai tautības ierakstu vai par atteikumu mainīt vārdu, uzvārdu vai tautības ierakstu Administratīvā procesa likumā noteiktajā kārtībā.  Šobrīd par vārda, uzvārda vai tautības maiņu maksājama valsts nodeva, kas ir 71,14 *euro*.  Vārda, uzvārda un tautības ieraksta maiņas likuma 2. panta pirmā daļa paredz vārda un uzvārda maiņu šādos gadījumos:  1) vārds vai uzvārds apgrūtina personas iekļaušanos sabiedrībā;  2) persona vēlas dzimšanas reģistrā ierakstītajam vārdam pievienot otru vārdu. Vārds, kurš reģistrā ierakstīts pirmais, uzskatāms par pamatvārdu;  3) persona vēlas iegūt vai pievienot savam uzvārdam laulātā uzvārdu;  4) persona vēlas iegūt savu dzimtas uzvārdu tiešā augšupējā līnijā;  5) persona vēlas atgūt savu dzimto vai pirmslaulības uzvārdu, ja tas nav izdarīts, šķirot laulību, vai pēc laulības atzīšanas par spēkā neesošu;  6) personai mainīts dzimums;  7) viens no nepilngadīgas personas vecākiem vai abi vecāki ir notiesāti par tīša, smaga vai sevišķi smaga nozieguma izdarīšanu.  Vārda, uzvārda un tautības ieraksta maiņas likuma 8. panta pirmā daļa paredz vārda un uzvārda maiņas atteikumu, ja persona ir sodīta par noziedzīga nodarījuma izdarīšanu, un sodāmība nav dzēsta vai noņemta; vārda vai uzvārda (vārda un uzvārda) ieraksta maiņas iemesls neatbilst likumā minētajiem iemesliem; nav iesniegti visi nepieciešamie dokumenti.  Savukārt Vārda, uzvārda un tautības ieraksta maiņas likuma 8. panta otrā daļa paredz tautības ieraksta maiņas atteikumu, ja persona pēc pilngadības sasniegšanas tautības ierakstu jau ir mainījusi; dokumenti nepierāda personas radniecības saites un radniecības pakāpi ar personu, kuras tautību tā vēlas iegūt; nav iesniegti visi nepieciešamie dokumenti.  Praksē piemērojot likumu, konstatēta virkne problēmu, piemēram, atšķirīga izpratne par terminiem (kas ir dzimtais uzvārds un kas ir dzimtas uzvārds) kā arī to neatbilstība Civilstāvokļa aktu reģistrācijas likumam; iztrūkst regulējums, lai jebkurā brīdī persona varētu atgūt dzimto uzvārdu (ja personai ir bijušas vairākas laulības) vai pirmslaulības uzvārdu (nešķirot laulību), atgriezties pie sava pirmslaulības uzvārda un tam pievienot otra laulātā uzvārdu, iegūt tēva vai mātes esošo uzvārdu (lai visa ģimene būtu vienā uzvārdā), kā arī konstatētas citas situācijas, kad saskaņā ar šā brīža regulējumu, nav iespējams mainīt personvārdu, tajā skaitā nepilngadīgajiem. Tāpat konstatēts, ka persona var nomainīt pašreizējo vārdu un uzvārdu uz jebkuras populāras, vēsturiskas vai politiskas personas vārdu un uzvārdu, tāpat personai pastāv iespēja iegūt tādu personvārdu, kurš vairāk uzskatāms par iesauku, segvārdu, pseidonīmu, titulu, tēvvārdu, un tas nekādā ziņā neatbilst latviešu valodas vārda došanas tradīcijām (šādu neoloģismu lietojumi vistiešākajā veidā var radīt latviešu valodas kā vienotas sistēmas funkcionēšanas apdraudējumu), valsts nodevas maksāšanas kārtība neatbilst likumam “Par nodokļiem un nodevām”.  Saskaņā ar Civillikuma 151. pantu bērna uzvārdu nosaka pēc vecāku uzvārda. Ja vecākiem ir dažādi uzvārdi, bērnam saskaņā ar vecāku vienošanos dod tēva vai mātes uzvārdu. Ja vecāki nevar vienoties par bērna uzvārdu, to nosaka pēc bāriņtiesas lēmuma. Ar 2012. gada 29. novembra likumu „Grozījumi Civillikumā” tika izslēgta Civillikuma 151. panta otrā daļa, kura noteica, ka nepilngadīgie bērni vecāku uzvārda maiņas gadījumā iegūst uzvārdu iepriekšnoteiktajā kartībā, līdz ar to trūkst regulējuma, kas noteiktu to, ko darīt ar bērna uzvārdu pēc vecāku uzvārda maiņas. Rodas situācija, ka bērns ir uzvārdā, kurš nav nevienam no vecākiem.  Ņemot vērā konstatētās problēmas, kā arī ievērojot to, ka plānoto grozījumu apjoms Vārda, uzvārda un tautības ieraksta maiņas likumā pārsniedza pusi, saskaņā ar Ministru kabineta 2009. gada 3. februāra noteikumu Nr. 108 „Normatīvo aktu projektu sagatavošanas noteikumi” 66. punktu, ir izstrādāts likumprojekts „Personvārda un tautības ieraksta maiņas likums” (turpmāk – Likumprojekts).  Likumprojekts paredzēs skaidrot ar personvārda un tautības ieraksta maiņu saistītos terminus – dzimtas uzvārds, dzimtais uzvārds, pirmslaulības uzvārds.  Likumprojekts attieksies uz Latvijas pilsoni, Latvijas nepilsoni, personu, kurai Latvijā piešķirts bezvalstnieka statuss. Tiks paplašināts subjektu loks, kam būs iespēja mainīt personvārdu un tautības ierakstu:   1. pilngadīga persona; 2. persona, kas sasniegusi 15 gadu vecumu; 3. persona, kas nav sasniegusi 15 gadu vecumu.   Likumprojektā paredzēts īpaši atrunāt iespējas mainīt personvārdu personai, kura nav sasniegusi 15 gadu vecumu, nosakot, ka bērni līdz 15 gadu vecumam personvārdu varēs mainīt, ja:  1) kāds no vecākiem ir notiesāts par tīša smaga vai sevišķi smaga nozieguma izdarīšanu (šajā gadījumā jāizvēlas kāds no personvārda maiņas pamatiem, jo vecāka sodāmība ir tikai priekšnosacījums), precizējot, ja šāds noziegums nav izdarīts aiz neuzmanības;  2) dzimšanas fakts reģistrēts ārvalstī, un personvārda maiņai piekrīt abi vecāki. Šobrīd bērniem, kuriem dzimšanas fakts ir reģistrēts ārvalstīs un kāds no vecākiem nav notiesāts par tīša smaga vai sevišķi smaga nozieguma izdarīšanu, nav iespēja Latvijā mainīt personvārdu.  Tāpat persona, kura nav sasniegusi 15 gadu vecumu, uzvārdu vai tautības ierakstu varēs mainīt vienlaicīgi ar vienu no vecākiem (uz jauno vecāka uzvārdu vai tautību), un uzvārda vai tautības ieraksta maiņai bērnam piekrīt abi vecāki. Šajā gadījumā uzvārdu vai tautības ierakstu plānots mainīt viena iesnieguma ietvaros (iesniegumu iesniedz vecāks, kurā izteikts lūgums mainīt uzvārdu vai tautības ierakstu arī bērnam) un par to tiks pieņemts viens uzvārda vai tautības ieraksta maiņas lēmums. Vienlaikus pieļaujot situāciju, ka bērns paliek esošajā uzvārdā, neskatoties uz to, ka pēc vecāka uzvārda maiņas, bērns paliek uzvārdā, kas vairs nav nevienam no vecākiem.  Ir paredzēts personvārda un tautības ieraksta maiņas iesniegumam pievienot nepilngadīgas personas rakstveida piekrišanu par personvārda vai tautības ieraksta maiņu, ja tā sasniegusi 12 gadu vecumu, un iesniegumu ir iesnieguši nepilngadīgās personas likumiskie pārstāvji (nepilngadīgai personai, kura sasniegusi 15 gadu vecumu un kura pati iesniedz iesniegumu, šāda papildus piekrišana, kā atsevišķs dokuments, nav nepieciešama). Ja nepilngadīga persona nav sasniegusi 12 gadu vecumu, vēlams noskaidrot viņas viedokli, ja vien bērns to spēj formulēt. Šī viedokļa noskaidrošanai iesaistāmi attiecīgās jomas speciālisti (bāriņtiesa, bērnu psihologs vai citi), kas rakstveidā apliecina bērna viedokli.  Situācijās, kad nepieciešama abu vecāku piekrišana bērna personvārda vai tautības ieraksta maiņai, bāriņtiesa var lemt par bērna personvārda vai tautības ieraksta maiņu atbilstoši bērna interesēm, ja vecāki paši nevar vienoties vai nav iespējams vienoties. Arī situācijās, kad ar vienu no vecākiem nav iespējams sazināties, jo viņš neinteresējās par bērnu, kā arī nav zināma viņa faktiskā dzīvesvieta. Likumprojektā minēto dokumentu – bāriņtiesas lēmumu par personvārda vai tautības ieraksta maiņas atbilstību nepilngadīgas personas interesēm – iegūst likumiskie pārstāvji - vecāki vai aizbildnis. Šāds dokuments aizstāj otra vecāka piekrišanu. Ja kāds no vecākiem ir notiesāts par tīša smaga vai sevišķi smaga nozieguma izdarīšanu, šī vecāka piekrišana nav nepieciešama.  Ņemot vērā, ka personvārda maiņu plānots atteikt personai, kas atrodas meklēšanā, apcietinājumā vai personas kriminālā sodāmība nav dzēsta vai noņemta, likumprojekts sadaļā par personvārda maiņu neattieksies uz šīm personām. Informāciju par personas kriminālo sodāmību, atrašanos meklēšanā vai apcietinājumā iegūst no Iekšlietu ministrijas Informācijas centra (turpmāk – Informācijas centrs) uzturētajām informācijas sistēmām. Neskatoties uz to, ka par personu, kura atrodas meklēšanā vai apcietinājumā, nav pieņemts notiesājošs tiesas spriedums, ierobežojums šādai personai mainīt personvārdu primāri saistīts ar sabiedrības interesēm un drošību, jo personas vārds un uzvārds ir pamatelements, kā persona tiek identificēta. Tāpat personvārda maiņa apgrūtinātu personas meklēšanu. Vienlaikus ņemams vērā, ka šis ierobežojums nav, ja persona vairs neatrodas meklēšanā, kā arī ja personas statuss kriminālprocesa ietvaros mainās, proti, personai sodāmība ir dzēsta vai noņemta, vairs neatrodas apcietinājumā, līdz ar to var tik realizēta nepieciešamība mainīt personvārdu.  Likumprojektā paredzētas vairākas personvārda maiņas iespējas:  1) persona varēs mainīt personvārdu, ja tas apgrūtina iekļaušanos sabiedrībā. Šis personvārda maiņas pamats - apgrūtināta iekļaušanās sabiedrībā - paredzēts, lai nodrošinātu iespēju personai mainīt personvārdu, ja tas ir nelabskanīgs, grūti izrunājams, kā arī tad, ja, dzīvojot citā valstī, personvārda lietošana valodas īpatnību dēļ (garumzīmes, mīkstinājuma zīmes utt.) ir apgrūtināta – izrunā nepareizi, kļūdaini, personvārds tiek izkropļots.  Apgrūtināta iekļaušanās sabiedrībā ir ļoti subjektīvs apstāklis, ko var novērtēt tikai pats subjekts, bet viennozīmīgi tas nevar tikt izmantots, lai maldinātu sabiedrību, piemēram, iegūstot tādu personvārdu, kurš vairāk uzskatāms par iesauku, segvārdu, titulu vai pseidonīmu. Gadījumos, kad personvārda maiņas pamats ir apgrūtināta iekļaušanās sabiedrībā, lai izvairītos no personvārda maiņas pamata izmantošanas nepamatotos nolūkos, kā personvārda maiņai nepieciešamais dokuments noteikts argumentēts skaidrojums, kurā sniegta informācija par iemesliem, kas apgrūtina personas iekļaušanos sabiedrībā un kā izvēlētais personvārds veicinās personas integrēšanos sabiedrībā.  2) persona varēs iegūt arī otru vārdu. Likumprojekts paredz, ka otrs vārds varēs būt arī kā pirmais vārds.  3) varēs iegūt dzimtas, dzimto vai pirmslaulības uzvārdu, ievērojot Likumprojektā dotos terminu skaidrojumus. Tāpat jāņem vērā, ka terminos minētais dokuments - dzimšanas reģistrs ir arī baznīcā sastādītais dzimušo un kristīto saraksts, kā arī baznīcas grāmata, kurā agrāk tika reģistrēti dzimšanas fakti.  4) personai paredzēta iespēja iegūt mātes vai tēva esošo uzvārdu, kas konkrētajā brīdī atšķiras no personas, kura vēlas mainīt savu uzvārdu. Šādas situācijas rodas, kad personas vecāki ir stājušies citā laulībā, mainījuši uzvārdu un ģimenē ir vēl citi bērni (pusmāsas, pusbrāļi). Līdz ar to personai (arī pilngadīgai) tiks radīta iespēja būt vienā uzvārdā ar pārējo ģimeni.  5) Likumprojektā personai paredzēta iespēja, ja tā, stājoties laulībā, pieņēmusi laulātā uzvārdu, mainīt uzvārdu uz savu pirmslaulības uzvārdu, pievienojot otra laulātā uzvārdu. Tas būs iespējams gadījumos, kad persona, noslēdzot laulību, pieņēmusi otra laulātā uzvārdu, bet pēc laika vēlas atgūt savu pirmslaulības uzvārdu un tam pievienot otra laulātā uzvārdu. Proti, personai būs iespēja iegūt uzvārdu, kādu to būtu iespējams iegūt saskaņā ar Civillikuma 86. pantu, noslēdzot laulību – savam uzvārdam pievieno otra laulātā uzvārdu.  Attiecībā uz tautības ieraksta maiņu paredzēts, ka persona būs tiesīga vienu reizi mainīt tautības ierakstu pret savu tiešo augšupējo radinieku tautību divu paaudžu robežās, ja tā varēs pierādīt savu radniecību ar minētajām personām. Personai, kura nebūs sasniegusi 15 gadu vecumu, būs iespēja mainīt tautības ierakstu, ja kāds no vecākiem mainīs tautības ierakstu Likumprojekta noteiktajā kārtībā un tautības ieraksta maiņai bērnam piekritīs abi vecāki – vienas lietas ietvaros. Ja kāds no vecākiem ir notiesāts par tīša smaga vai sevišķi smaga nozieguma izdarīšanu, šī vecāka piekrišana nav nepieciešama. Persona, kuras tautības ieraksts mainīts pirms pilngadības sasniegšanas, būs tiesīga mainīt tautības ierakstu arī pēc pilngadības sasniegšanas. Par pilngadīgu atzīstama persona, kura sasniegusi 18 gadu vecumu, kā arī persona, kura sasniegusi 16 gadu vecumu un atzīstama par pilngadīgu saskaņā ar Civillikumu.  Likumprojektā plānots saglabāt esošo regulējumu personvārda un tautības ieraksta maiņas iesnieguma iesniegšanas kārtībā, proti, iesniegumu varēs iesniegt jebkurā nodaļā vai pārstāvniecībā. Lai mazinātu administratīvo slogu iesniegšanas procesā, varēs iesniegt iesniegumu ar elektroniskā pasta starpniecību, izmantojot drošu elektronisko parakstu. Precizēts, ka persona, kas sasniegusi 15 gadu vecumu iesniegumu, ar likumisko pārstāvju piekrišanu, iesniedz pati. Savukārt personas, kura nav sasniegusi 15 gadus, vietā iesniegumu iesniedz tās likumiskie pārstāvji.  Paredzēts, ka turpmāk nebūs personvārda vai tautības ieraksta maiņas iesnieguma veidlapu paraugi, bet Likumprojektā ir noteikta informācija, kas personai jānorāda personvārda vai tautības ieraksta maiņas iesniegumā.  Likumprojektā būs dots personvārda un tautības ieraksta maiņai nepieciešamo dokumentu uzskaitījums, kā arī konkretizēts subjekts, kam minētais dokuments ir jāpievieno iesniegumam. Kā būtiskāko uzsverot, ka gadījumos, ja nepieciešamais dokuments (dokuments, kurš apliecina civilstāvokļa aktu) ir sastādīts ārvalstīs, to iesniedz persona, kas maina personvārdu vai tautības ierakstu. Savukārt, ja nepieciešamais dokuments ir izdots, pamatojoties uz Latvijā sastādītu reģistru, nodaļa ir tā, kas to pievieno lietai. Vienlaikus paredzot nodaļai iespēju, nepieciešamības gadījumā, lūgt personu, kura vēlas mainīt personvārdu vai tautības ierakstu, uzrādīt trūkstošo dokumentu, ja citiem līdzekļiem pašai nodaļai nav iespējams pārliecināties par faktiem, ko apliecina minētais dokuments – minētā informācija nav redzama nodaļai Civilstāvokļa aktu reģistrācijas informācijas sistēmā, Iedzīvotāju reģistrā (Vienotās migrācijas informācijas sistēmas apakšsistēmas), Valsts izglītības satura centrā vai Valsts izglītības informācijas sistēmā. Civilstāvokļa aktu reģistrācijas informācijas sistēmā reģistrē dzimšanas un miršanas faktus, ziņas par noslēgtajām laulībām, kā arī aktualizē un atjauno civilstāvokļa aktu reģistrus, savukārt Iedzīvotāju reģistrs ir vienota iedzīvotāju uzskaites sistēma. Valsts izglītības satura centrs sniegs ziņas par valsts valodas prasmes iegūtajiem dokumentiem. Valsts izglītības informācijas sistēma var sniegt ziņas par aptuveni pēdējo 3 līdz 5 gadu laikā iegūtajiem pamata, vidējo izglītību iestāžu izsniegtajiem dokumentiem.  Ja persona pašreizējo tautību mainīs pret tautību “latvietis”, Likumprojektā minētajiem dokumentiem, kas apliecinās latviešu valodas prasmes atbilstošā līmenī, jābūt izdotiem pēc 1991. gada.  Saskaņā ar Administratīvā procesa likuma 42. panta pirmo daļu procesuālais termiņš, kas aprēķināms gados, mēnešos vai dienās, sākas nākamajā dienā pēc datuma vai pēc notikuma, kurš nosaka tā sākumu. Līdz ar to Likumprojektā paredzēts, ka Informācijas centrs izziņu vai izdruku par personas kriminālo sodāmību, atrašanos meklēšanā vai apcietinājumā sniegs 14 dienu laikā, nevis 10 darba dienu laikā.  Nodaļa vai pārstāvniecība personvārda un tautības ieraksta maiņas iesniegumu ar tam pievienotajiem dokumentiem nosūta departamentam lēmuma pieņemšanai.  Likumprojektā paredzēta iespēja departamentam īpašos gadījumos lūgt viedokli vai atzinumu citām iestādēm, ja, pieņemot lēmumu par personvārda vai tautības ieraksta maiņu, jāanalizē jautājumi, kas nav departamenta kompetencē. Piemēram, lai noskaidrotu, vai izvēlētais personvārds iekļaujas latviešu valodas gramatiskajā sistēmā, vai izvēlētais personvārds nav uzskatāms par titulu, vai atbilst vārdošanas tradīcijām, tiktu lūgts viedoklis Latviešu valodas aģentūrai, Valsts valodas centram u.c. Lai noskaidrotu viedokli jautājumos, kas skar sabiedrības integrāciju, tiktu lūgts Kultūras ministrijas viedoklis utt.  Likumprojekts paredz papildus atteikumus personvārda un tautības ieraksta maiņai, proti:  1) mainīt tautības ierakstu tiks atteikts, ja izvēlētais tautības nosaukums nav Tautību klasifikatorā;  2) savukārt attiecībā uz personvārda maiņu, tiks pieņemts lēmums atteikt mainīt personvārdu, ja izvēlētais personvārds neatbilst latviešu valodas normām, neskatoties uz to, ka ar šo tiks ierobežota iesniedzēja privātā dzīve - tam ir leģitīms mērķis. Ievērojot latviešu valodas kā valsts valodas nostiprinājumu Latvijas Republikas Satversmē, kā arī to, ka globalizācijas apstākļos Latvija ir vienīgā vieta pasaulē, kur var tikt garantēta latviešu valodas un līdz ar to arī pamatnācijas pastāvēšana un attīstība, latviešu valodas kā valsts valodas lietošanas jomas sašaurinājums valsts teritorijā uzskatāms arī par valsts demokrātiskās iekārtas apdraudējumu. Līdz ar to iesniedzēja privātā dzīve var tikt ierobežota, lai aizsargātu citu Latvijas iedzīvotāju tiesības brīvi lietot latviešu valodu visā Latvijas teritorijā un lai aizsargātu demokrātisko valsts iekārtu (Satversmes tiesas 2001. gada 21. decembra spriedums lietā Nr. 2001-04-0103). Tāpat, izvēlētā uzvārda galotnei jābūt atbilstoši personas, kura maina uzvārdu, dzimumam.  Tāpat Likumprojektā ir konkretizēta iespēja atteikt personvārda vai tautības ieraksta maiņu, ja netiek samaksāta valsts nodeva.  Ar Likumprojektu plānots veikt izmaiņas valsts nodevas par vārda, uzvārda vai tautības ieraksta maiņu likmē un administrēšanā.  Valsts nodeva par vārda, uzvārda vai tautības ieraksta maiņu tiek ieskaita pašvaldības budžetā, bet nodrošinājumu sniedz valsts (departaments pieņem lēmumu par personvārda vai tautības ieraksta maiņu vai par atteikumu mainīt personvārdu vai tautības ierakstu). Tādējādi secināms, ka lēmuma pieņemšanas atbildība gulstas uz departamentu. Tā kā nodaļas amatpersona nepieņem lēmumu par personvārda un tautības ieraksta maiņu, nav tiesiska pamata valsts nodevu par vārda, uzvārda vai tautības ieraksta maiņu iekasēt pašvaldībai. Līdz ar to plānots noteikt, ka valsts nodeva ieskaitāma valsts pamatbudžetā.  Tāpat ar Likumprojektu plānots palielināt valsts nodevas likmi par personvārda vai tautības ieraksta maiņu uz 150 *euro* (līdz šim 71,14 *euro*). Valsts nodeva 150 *euro* plānota arī tad, ja persona maina gan vārdu, gan uzvārdu, proti, nesummējot likmi par vārda maiņu 150 *euro* un uzvārda maiņu 150 *euro*. Valsts nodevas apmēra palielināšana argumentēta ar vēlmi veicināt sabiedrības pārdomātāku rīcību, mainot personvārdu un tautības ierakstu. Pēdējo gadu statistika liecina, ka vārda, uzvārda maiņa tiek uztverta kā modes lieta. Minētais palielinājums saistīts ar to, ka valsts nodevas mērķis ir personu darbību regulēšana (kontrolēšana, veicināšana, ierobežošana) un nav tiešā veidā saistīts ar institūcijas veiktās darbības izmaksu segšanu, valsts nodevas palielināšana ir preventīva darbība, kas palīdzētu formēt sabiedrības nopietnāku attieksmi pret nepārdomātu lēmumu pieņemšanu saistībā ar personvārda un tautības ieraksta maiņu. Šobrīd konstatēts, ka bieži personu vēlme mainīt personvārdu vai tautības ierakstu ir nepārdomāta kā arī ar ļaunprātīgiem nolūkiem. Personvārda un tautības ieraksta maiņa nav pirmā nepieciešamība, tai piemīt ekskluzīvs raksturs.  Vienlaikus Likumprojektā noteikts plašāks subjektu loks, kam tiks piemēroti atvieglojumi, piemēram, nepilngadīgām personām, kuras sasniegušas 15 gadu vecumu, valsts nodeva par personvārda vai tautības ieraksta maiņu būs 50 *euro.*  Savukārt no valsts nodevas par personvārda vai tautības ieraksta maiņu tiks atbrīvotas:  1) persona līdz 15 gadu vecumam;  2) persona, kura pašreizējo tautības ierakstu vēlas mainīt pret tautības ierakstu “lībietis (līvs)”;  3) nepilngadīga persona, kuras atrodas ārpusģimenes aprūpē.  Paredzēta iespēja, kādos gadījumos samaksātā valsts nodeva atmaksājama pilnā apmērā. Viens no šiem gadījumiem ir tad, kad nodaļa vai pārstāvniecība iesniegumu pieņēmusi nepamatoti (piemēram, nav iespējams pierādīt vārda, uzvārda vai tautības ieraksta maiņas pamatu, kā arī nodaļa vai pārstāvniecība par to nav informējusi personu). Otrs gadījums būtu, ja persona līdz brīdim, kad departaments pieņem lēmumu par personvārda vai tautības ieraksta maiņu vai par atteikumu mainīt personvārdu vai tautības ierakstu, atsakās no personvārda vai tautības ieraksta maiņas, par to rakstiski paziņojot departamentam. Šādā gadījumā departaments pieņem lēmumu par administratīvā procesa izbeigšanu. Šādi gadījumi ir ļoti reti.  Personvārda un tautības ieraksta maiņas process ir sadalīts, proti, lai atvieglotu personai, kas vēlas mainīt personvārdu vai tautības ierakstu, iesnieguma iesniegšanu, to var izdarīt jebkurā, personai izdevīgākajā nodaļā vai pārstāvniecībā. Nodaļa vai pārstāvniecība savāc lēmuma pieņemšanai nepieciešamos dokumentus un lietas materiālus nosūta departamentam. Savukārt departaments pieņem lēmumu. Ievērojot šo kārtību, Likumprojektā paredzēta iespēja katrai pašvaldībai noteikt maksas apmēru par personvārda vai tautības ieraksta maiņas lietas sagatavošanu, ievērojot patērēto administratīvo resursu (informācijas izsniegšana no iestādes arhīva, informācijas sagatavošana un izsniegšana no iestādes datu bāzēm, dokumentētās informācijas kopijas vai dublikāta izgatavošana un izsniegšana, pasta pakalpojumi. u. tml.)  Ja personvārda vai tautības ieraksta maiņas iesniegumu iesniedz pārstāvniecībā, tiek piemērota Ārlietu ministrijas noteiktā konsulārā maksa saskaņā ar Ārlietu ministrijas konsulāro maksas pakalpojumu cenrādi.  Vārda, uzvārda un tautības ieraksta maiņas likums jāatzīst par spēku zaudējušu.  Zaudējot spēku Vārda, uzvārda un tautības ieraksta maiņas likumam, spēku zaudēs uz tā pamata izdotie Ministru kabineta 2009. gada 3. novembra noteikumi Nr. 1270 “Noteikumi par atbildīgo lībiešu (līvu) organizāciju atzinuma sniegšanai par personas etnisko izcelsmi” un Ministru kabineta 2009. gada 22. septembra noteikumi Nr. 1079 “Noteikumi par vārda, uzvārda un tautības ieraksta maiņas iesniegumu veidlapu paraugiem”.  Personvārda un tautības ieraksta maiņas iesniegumi, kuri iesniegti līdz Likumprojekta spēkā stāšanās dienai, izskatāmi saskaņā ar Vārda, uzvārda un tautības ieraksta maiņas likumu.  Likumprojekta paredzamais spēkā stāšanās datums – 2017. gada 1. janvāris. |
| 3. | Projekta izstrādē iesaistītās institūcijas | Ar tieslietu ministra 2014. gada 21. janvāra rezolūciju tika uzdots izveidot darba grupu, kurā piedalījās attiecīgo jomu speciālisti no Labklājības ministrijas, Finanšu ministrijas, Latvijas Pašvaldību savienības, Latvijas Universitātes Juridiskās fakultātes, Augstākās tiesas Administratīvo lietu departamenta, Latviešu valodas aģentūras, Valsts valodas centra, Tiesībsarga biroja, Ieslodzījuma vietu pārvaldes un Valsts bērnu tiesību aizsardzības inspekcijas. |
| 4. | Cita informācija | Nav. |
|  | | |

|  |  |  |
| --- | --- | --- |
| **II Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas pilsoņi, Latvijas nepilsoņi, personas, kurām Latvijā piešķirts bezvalstnieka statuss, ja vēlēsies mainīt personvārdu vai tautības ierakstu un būs sasniegušas 15 gadu vecumu, ievērojot šajā Likumprojektā noteiktos izņēmumus; nodaļas; pārstāvniecības; Informācijas centrs; Valsts izglītības satura centrs; Valsts izglītības informācijas sistēma; Valsts ieņēmumu dienests; bāriņtiesas. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta tiesiskais regulējums nemaina tiesības un pienākumus, kā arī veicamās darbības nodaļām, pārstāvniecībām, bāriņtiesām.  Valsts izglītības satura centram, kurš nepieciešamības gadījumā sniegs ziņas par valsts valodas prasmes iegūtajiem dokumentiem, kā arī Valsts izglītības informācijas sistēmai, kura sniegs ziņas par pamata, vidējās vai augstākās izglītības iegūšanu akreditētās programmās latviešu valodā, vai informāciju, kas apliecina to, ka persona apguvusi akreditētu mazākumtautību izglītības programmu un kārtojusi centralizēto eksāmenu latviešu valodā (mazākumtautību izglītības programmās 9. klasei) vai centralizēto eksāmenu latviešu valodā 12. klasei, administratīvais slogs palielināsies.  Administratīvais slogs palielināsies arī Valsts ieņēmumu dienestam, kuram atsevišķos gadījumos būs jāatmaksā valsts nodeva.  Likumprojekta tiesiskais regulējums samazinās veicamās darbības Informācijas centram. |
| 3. | Administratīvo izmaksu monetārs novērtējums | Ar Likumprojektu tiek paredzēts paplašināt subjektu loku, nosakot, ka bērni līdz 15 gadu vecumam personvārdu varēs mainīt, ja dzimšanas fakts reģistrēts ārvalstī, un personvārda maiņai piekrīt abi vecāki. Precīzu izmaksu apmēru nav iespējams iepriekš aprēķināt, ņemot vērā, ka šādas personas līdz šim nevarēja iesniegt iesniegumu personvārda maiņai, kā arī nav iespējams paredzēt, cik daudz šādu iesniegu tiks iesniegti.  Valsts izglītības satura centram izmaksas, ko tiesiskais regulējums radīs saistībā ar informācijas pieņemšanas un apstrādes pienākumiem - ziņu sniegšanas par personas izglītību - veidos 22,56 *euro.*  Valsts izglītības informācijas sistēmai, kura sniegs ziņas par pamata, vidējās vai augstākās izglītības iegūšanu akreditētās programmās latviešu valodā, vai informāciju, kas apliecina to, ka persona apguvusi akreditētu mazākumtautību izglītības programmu un kārtojusi centralizēto eksāmenu latviešu valodā (mazākumtautību izglītības programmās 9. klasei) vai centralizēto eksāmenu latviešu valodā 12. klasei, izmaksas, ko tiesiskais regulējums radīs saistībā ar informācijas pieņemšanas un apstrādes pienākumiem veidos 75,96 *euro.*  Valsts ieņēmumu dienestam, kuram atsevišķos gadījumos būs jāatmaksā valsts nodeva, izmaksas, ko tiesiskais regulējums radīs saistībā ar informācijas pieņemšanas un apstrādes pienākumiem veidos 89,6 *euro.*  Likumprojekta tiesiskais regulējums samazinās veicamās darbības Iekšlietu ministrijas Informācijas centra Valsts informācijas sistēmai par 4220 *euro.* |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2016. gads** | | Turpmākie trīs gadi (*euro*) | | |
| **2017** | **2018** | **2019** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar 2015. gadu | izmaiņas, salīdzinot ar 2015. gadu | izmaiņas, salīdzinot ar 2015. gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 94 616 | 0 | 115 234 | 115 234 | 115 234 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 209 850 | 209 850 | 209 850 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 94 616 | 0 | -94 616 | -94 616 | -94 616 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 94 616 | 0 | 115 234 | 115 234 | 115 234 |
| 3.1. valsts pamatbudžets | 0 | 0 | 209 850 | 209 850 | 209 850 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 94 616 | 0 | -94 616 | -94 616 | -94 616 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Līdzšinējā valsts nodeva par vārda, uzvārda vai tautības ieraksta maiņu saskaņā ar Vārda, uzvārda un tautības ieraksta maiņas likuma 9. panta 1. punktu ir 71,14 *euro*, kura tiek ieskaitīta pašvaldības budžetā.  Likumprojektā plānots noteikt valsts nodevu par personvārda vai tautības ieraksta maiņu 150 *euro* apmērā un valsts nodevu par personvārda vai tautības ieraksta maiņu nepilngadīgai personai, kura sasniegusi 15 gadu vecumu 50 *euro* apmērā, kuras turpmāk plānots ieskaitīt valsts pamatbudžetā.  **Plānotie ieņēmumi no valsts nodevām 2016. gadā un turpmākajos gados:**   |  |  |  | | --- | --- | --- | | Valsts nodevas veids | 2016. gadā | 2017. gadā un turpmākajiem gadiem | | Valsts nodeva par vārda, uzvārda vai tautības ieraksta maiņu (pašvaldību budžetā) | 1 330 gadījumi x 71,14 *euro* = 94 616 *euro* |  | | Valsts nodeva par personvārda vai tautības ieraksta maiņu valsts nodeva par personvārda vai tautības ieraksta maiņu (valsts pamatbudžetā) |  | 1 390 gadījumi x 150 *euro* = 208 500 *euro* | | Valsts nodeva par personvārda vai tautības ieraksta maiņu nepilngadīgai personai, kura sasniegusi 15 gadu vecumu (valsts pamatbudžetā) |  | 27 gadījumi x 50 *euro =*   1 350 *euro* | | **Ieņēmumi kopā:** | **94 616 *euro*** | **209 850 *euro*** | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Maksu par personvārda un tautības ieraksta maiņas lietas sagatavošanu var noteikt katra pašvaldības dome atsevišķi. | | | | |

|  |  |  |
| --- | --- | --- |
| **IV Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Līdz ar Likumprojekta spēkā stāšanos nepieciešams veikt grozījumus likumā “Par nodokļiem un nodevām”, Ministru kabineta 2005. gada 27. decembra noteikumos Nr.1032 "Noteikumi par budžetu ieņēmumu klasifikāciju", Ministru kabineta 2004. gada 2. marta noteikumos Nr. 114 "Noteikumi par personvārdu rakstību un lietošanu latviešu valodā, kā arī to identifikāciju" nepieciešams precizēt atsauci uz likumu.  Norādītie grozījumi tiks izstrādāti pēc šā Likumprojekta spēkā stāšanās un, ņemot vērā to tehnisko raksturu, tiks virzīti pieņemšanai vienlaikus ar grozījumiem pēc būtības. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par Likumprojektu ir plānots informēt sabiedrību, informāciju publicējot Tieslietu ministrijas mājaslapā. |
| 2. | Sabiedrības līdzdalība projekta izstrādē | Tieslietu ministrija 2015. gada 26. oktobrī Likumprojektu ievietoja savā mājaslapā sadaļā „Sabiedrības līdzdalība”, kā arī Valsts kancelejas mājaslapā. Sabiedrības pārstāvjiem tika dota iespēja līdzdarboties Likumprojekta izstrādē, rakstveidā sniedzot viedokli par Likumprojektu no 2015. gada 26. oktobra līdz 2015. gada 10. novembrim. |
| 3. | Sabiedrības līdzdalības rezultāti | Sabiedrības viedokļi par Likumprojektu netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, nodaļas, pārstāvniecības, Informācijas centra Valsts informācijas sistēma, Valsts izglītības satura centrs, Valsts izglītības informācijas sistēma, Valsts ieņēmumu dienests, bāriņtiesas, Valsts valodas aģentūra, Valsts valodas centrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jauna institūcija netiek veidota, kā arī netiek paredzēta esošu institūciju likvidācija vai reorganizācija, nebūs arī ietekme uz cilvēkresursiem. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

16.03.2016. 16:44

4295

L. Frēliha

67830688, Liga.Freliha@tm.gov.lv